**Raspravljački školski esej**

Literatura:

<http://dokumenti.ncvvo.hr>

Davor Piskač, *Kako napisati esej na državnoj maturi*, 2011.

Marina Čubrić, *Školski esej na državnoj maturi,* Hrvatski jezik br. 1, 2014.

<http://sikavica.joler.eu/drzavna-matura/eseji/upute-za-pisanje-eseja>

*Hrvatski pravopis*, Institut za hrvatski jezik i jezikoslovlje, 2013.

**Obilježja raspravljačkog tipa školskog eseja**

U raspravljačkome školskom eseju kao **polazni tekst zadan je ulomak ili su zadani ulomci iz djela** s popisa književnih ispitnih djela.

U toj vrsti eseja pristupnik pokazuje **sposobnost raspravljanja** o književnoj ili drugoj temi ili problemu koji proizlaze iz konteksta zadanoga književnog djela.

Od pristupnika se očekuje:

* **poznavanje**, **razumijevanje** i **analiziranje** zadane teme
* **argumentacija tvrdnja** i **stavova** koja se temelji na osobnome i čitateljskome **iskustvu**

**Ključne riječi**

|  |  |  |  |  |
| --- | --- | --- | --- | --- |
| argument | argumentacija | dokaz | kontekst | osobni stav |
| rasprava | propitivanje | suprotstavljanje | osobno iskustvo | zaključivanje |

**1. primjer zadatka** (v. http://dokumenti.ncvvo.hr/Ispitni\_katalozi\_15-16/Hrvatski/HR\_IK\_16.pdf)

**Pozorno pročitajte polazne tekstove nakon kojih slijede upute i smjernice za pisanje školskoga eseja.**

**Prvi tekst**

Silvije Strahimir Kranjčević, *Gospodskom Kastoru*

Prostite, sjeni, lutajuć tihe na Letinu žalu,  
Što ću pozajmit klasičnu strofu!  
Majčica Gaea nešto je drukča negoli je bila,  
Drukčiji danas treba Apolo.  
  
Prostite i vi, Kastore dragi, gospodski psiću!   
Drijemajte samo mekom na sagu.  
Vani je zima (ne znam vam toga reći na pasju,  
Al' vi ste uvijek istoga mnijenja!)  
  
Sipa po vrašku! Kako li samo žmirkate važno!   
Očito da se čudite nešto,  
Kud' li se tragom vucare trome, prostačke psine  
Podvita repa, kičme ko britva.  
  
Skitnice jedne! gotove uvijek željno zavirit  
Poganom njuškom u svakū tricu!  
Peče vas, reko bih, ta zaboravnost, ali izvin'te,  
Kastore dragi! Tempora! Mores!  
  
Glete, na primjer, toga se nađe baš i u ljudi,   
Što su to ljudi — sigurno znate;  
Vidi se, vidi; uopće psić ste moderan posve,  
Sve vam je jasno, način korektan.  
  
Bah — il' je čudo: s vremena duhom pođoste naprijed  
Sve je uzálud: odlična kuća,  
Gdje vas je časna predala nekad na svijet majka,  
Ne da se tako lako zatajit.  
  
I kad su ljuske pale sa vašeg slijepoga vida,   
Željeli nijeste pogledat u zrāk;  
Prvi vam korak bješe da svojoj gospođi bajnoj  
Laznete skromno gospodsku petu.  
  
Zlatna metoda! Cjelovom tijem shvatiste život!   
Meka vas ruka uze na krilo;  
Cijela obitelj, odlična kuća i ekselenca  
U vas je slavne vidjela dare.  
  
Kad vas je koji majčin miljenik razmićen nešto  
Obijesnim prstom ščepo za uho,  
Vi ste mu odmah, psiću vanredni, gotovo, nježno,  
Pružili drugo, repić podvinuv!  
  
Zato ste tako legnuli meko, zato vam danas  
Prolazi starost kao u loju,  
U kut iz kuta, kako vam reknu, ali se zato  
Ne pruža vaša šapa badava!  
  
Eto, što znači biti psetancem odlična gazde!   
Najlakše k cilju podvita repa!  
Pitoma njuško, cjeluješ petu, al' se i za te  
Mirisno peče masna kobasa!  
  
I ja sam, evo, kreposti vašoj savio pjesmu,   
Polažem lovor predà vās;  
Slab je to darak, jestive više volite stvari,  
Odlike više praktične vrsti!  
  
Ipak vam — nè htēć uditi daljem napretku vašem —  
U uho nešto šapnuti moram:  
Sve mi se čini, da ste — uglàvnōm — svojom metodom,  
Kastore, malko slijedili — ljude!

**Drugi tekst**

La Fontaine, *Vuk i pas*

Vuk od gladi kost i koža posta,

Pasja straža jest mu nije dala.

Jednom srete dogu, što negdje zaosta,

Punu, situ, lijepu, sva se sjala.

Rado bi je vuk napao,

Na komade rastrgao,

Al to ne bi bilo lako,

Jer je pseto bilo jako;

Tko zna, tko bi žrtvom pao.

Zato je dobru večer psetu nazivao,

Drugarski se s njime u razgovor dao,

Divio se njegovoj debljini.

„Ako ti se lijepim čini,

Moj gosparu, bit debeo – reče pseto –

A ti pusti šumu, eto,

Tvoja braća sva su jadna,

Skitnice i čeljad gladna;

Svi u bijedi tamo skapavate;

Bez brige za hranu nikad ne mo’š leći,

I sve borbom moraš steći.

Moj primjer ti slijedi, bit će bolje za te.”

**Upute**

Svoj školski esej oblikujte kao zaokruženu cjelinu s uvodom, razradom i zaključkom.

Pazite da Vaš školski esej bude pravopisno i gramatički točan.

Sve smjernice morate uvrstiti u svoj školski esej.

Redoslijed ponuđenih smjernica ne obvezuje Vas u oblikovanju školskoga eseja.

**Smjernice za pisanje školskoga eseja**

Usporedite polazne tekstove i napišite što im je zajedničko s obzirom na strukturu.

Odredite alegoričnost.

Iznesite i obrazložite svoje mišljenje o ponašanju likova u La Fontaineovu tekstu te o Kastorovu ponašanju u

Kranjčevićevu tekstu. Obrazložite koji je pisac kritičniji prema ljudskim karakternim osobinama te oprimjerite

svoje mišljenje.

Protumačite smisao latinske izreke: O tempora, o mores! (O vremena, o običaji!).

Iznesite svoje mišljenje o pojavi dodvoravanja.

Iznesite svoj stav o liku vuka.

Obrazložite svoje tvrdnje.

**Pristup** (podsjetnik vrijedi za sva tri tipa školskog eseja)

**Plan pisanja eseja**

Izrada plana eseja iznimno je važna, a za to je potrebno svega 10-15 minuta.

|  |
| --- |
| 1. pozorno pročitati tekst i smjernice (važnost razumijevanja teksta i zadatka, pročitati i više puta)  2. odrediti ključne riječi u smjernicama (podcrtati ih), čime se usredotočujete na bitno  3. napisati kratke odgovore na smjernice u obliku natuknica (ako znate odgovore, potrebno je odgovoriti na sve što se traži u smjernicama)  4. uočiti temu  5. odrediti redoslijed pisanja, tj. napisati redne brojeve ispred natuknica  6. obratite pozornost da sadržaj bude smisleno povezan  7. odredite što ćete navesti (citat mora biti važan za obradu teme), što ćete parafrazirati  8. pripremiti se za pisanje koncepta (u pisanju koncepta ostaviti razmak između redaka radi mogućnosti prepravljanja) |

Pojašnjenje:

**1. korak: pristup smjernicama**

Nekad nije riječ o klasičnim pitanjima nego smjernice treba razumjeti kao pitanja.

Npr. Odredite alegoričnost. = Prema kojem su obilježju ponuđeni tekstovi alegorični?

**2. korak: ključne riječi u pitanju (smjernicama)**

Određivanjem ključnih riječi usredotočujete se na pisanje točno određenog odgovora.

Npr. Iznesite svoje mišljenje o pojavi dodvoravanja.

**3. korak: kratki odgovori na smjernice u obliku natuknica**

Time se ključne riječi proširuju komentarom.

**4. korak: određivanje teme eseja**

Uočavate li što je najvažnije u zadatcima iz smjernica?

Iz kratkih odgovora u obliku natuknica vidljivo je da je središtu pozornosti određeni način ponašanja i stavovi pisaca prema takvom ponašanju. Također, traži se vaš stav i aktualizacija tog problema.

To je **tema** eseja.

Temu treba iznijeti u uvodu (teza).

**5., 6. i 7.: redoslijed pisanja, smislena povezanost, određivanje citata i parafraza**

Ono što se traži u smjernicama iznesite oblikujući uvod, razradu i zaključak. Odredite što je iz zadanih tekstova najvažnije za argumentaciju (citat, parafraza).

**Podsjetnik**

S. S. Kranjčević, ***Gospodskom Kastoru*** – ironija i sarkazam (primjeri), alegorija (objasniti), kritičnost (*Najlakše cilju podvita repa!*), protumačiti ulogu antičkih motiva u pjesmi (Kastor, Gea, Letin žal, alkmanska strofa) – uzvišeno o moralno beznačajnoj pojavi, objasniti opreke (antika –suvremenost, podvit rep – „kičma ko britva“, lovorov vijenac – ukusna „kobasa“), objasniti ulogu navođenja Ciceronovih riječi *Tempora! Mores!*, nastavite niz: Psić Kastor je dodvorica, oportunist...

**Važno**

Potrebno je pokazati razumijevanje zadanih tekstova, uočiti općeljudski problem i odrediti se prema njemu, iznijeti svoj stav. Tvrdnje, kao i uvijek, treba argumentirati.

**2. primjer zadatka** (v. D. Piskač)

**Pozorno pročitajte ulomke iz romana *Zločin i kazna* F. M. Dostojevskog nakon kojih slijede upute i smjernice za pisanje školskoga eseja.**

(Raskoljnikov dolazi na informativni razgovor u policiju te inspektoru Porfiriju argumentira stavove koje je iznio u svom objavljenom novinskom članku. U drugome ulomku iste te svoje stavove razlaže Sonji.)

- A kako ste doznali da sam ja napisao taj članak? Potpisao sam ga naime samo jednim slovom.

- Pa slučajno, i to ovih dana. Od urednika, poznajem se s njim... neobično me zainteresirao taj vaš članak.

- Koliko se sjećam, u njemu sam razmatrao psihološko stanje zločinca u toku cijelog zločina.

- Tako je, i tvrdite da je sam zločin uvijek popraćen bolešću. Vrlo, vrlo originalno, ali... ali mene nije zapravo

zanimao taj dio vašeg člančića, nego jedna misao koju ste iznijeli pri kraju članka, ali koja je, na žalost, nejasna, samo steje nabacili. Ukratko, ako se sjećate, natuknuli ste kako tobože ima na svijetu ljudi koji mogu... to jest ne da mogu, nego imaju puno pravo da počinjaju svakojaka nedjela i zločine, i da se tobože zakon ne odnosi na njih.

Raskoljnikov se podsmjehne tom grubom i namjernom izvrtanju njegove ideje.

- Kako? Što? Pravo na zločin? Ali ne valjda zbog „utjecaja sredine“? - zapitkivaše ih Razumihin čak pomalo preplašeno.

- Ne, ne, ne baš zbog toga - odgovori Porfirij.

- Cijeli je vic u tome što se u njegovu članku svi ljudi otprilike dijele na „obične“ i „neobične“. Obični moraju biti poslušni i nemaju prava da krše zakon zato što su, eto, obični. A neobični imaju pravo da počinjaju svakakve zločine i da svakojako krše zakon upravo zato što su neobični. Tako je to nekako kod vas, ako se ne varam?

- Ma kako to? Ne može biti da je tako! - promrmlja Razumihin u nedoumici. Raskoljnikov se opet podsmjehne. U čas je pojmio što je posrijedi i na što ga ovaj želi navesti, sjećao se toga svoga članka. Odlučio je prihvatiti izazov.

- Pa nije baš tako - poče jednostavno i skromno. - Moram priznati, doduše, da ste prilično točno iznijeli moju misao, pa čak, ako hoćete, i potpuno točno ... - Baš kao da mu je bilo drago priznati da je njegova misao iznesena potpuno točno. - Jedina je razlika u tome što ja uopće ne tvrdim da bi neobični ijudi bili svakako dužni i da bi morali svagda počinjati svakojaka nedjela, kako vi kažete. Štoviše, čini mi se da se takav članak ne bi mogao ni objaviti. Ja sam posve jednostavno natuknuo da „neobični“ čovjek ima pravo... naime, nema službeno pravo, nego ima sam pravo odobriti svojoj savjesti da savlada... izvjesne prepreke, i to jedino u slučaju kad to iziskuje ostvarivanje njegove ideje (koja ponekad može biti spasonosna za cijelo čovječanstvo). Rekli ste da je moj članak nejasan, spreman sam da vam ga razjasnim, koliko mogu. Možda se ne varam kada mislim da upravo to valjda i želite; pa dobro onda! Po mom mišljenju, da su Keplerova i Newtonova otkrića, zbog ne znam kakvih kombinacija, mogla biti obznanjena ljudima jedino tako što se žrtvuje život jednog čovjeka, ili desetero, stotine ili ne znam koliko ijudi, koji su ometali to otkriće ili mu stajali na putu, onda je Newton imao pravo i, štoviše, bio je dužan ... da ukloni tih desetero ili stotinu ljudi kako bi svoja otkrića mogao obznaniti cijelom čovječanstvu. Odatle, međutim, nipošto ne slijedi da je Newton imao pravo ubijati koga hoće, svakog tko naiđe, ili krasti na tržnici. Nadalje, koliko se sjećam, razvijam u tom svom članku da su svi... pa, recimo, i zakonodavci i vođe čovječanstva, počevši od onih najstarijih pa preko Likurga, Solona, Muhameda, Napoleona i tako dalje, da su svi oni odreda bili zločinci već samim time što su, dajući nov zakon, kršili stari zakon koji je društvo bilo baštinilo od svojih predaka i poštovalo kao svetinju, pa, nisu prezali ni od krvi, samo ako im je krv (ponekad posve nedužna i junački prolivena za stari zakon) mogla pomoći. Značajno je, štoviše, da su ti dobrotvori i vođe čovječanstva mahom bili strašni krvoloci. Ukratko, dolazim do zaključka da svi, ne samo veliki ljudi nego i oni koji se koliko toliko izdižu iznad prosjeka, to jest koji su, štoviše, koliko toliko sposobni da kažu nešto novo, moraju po samoj svojoj prirodi, biti svakako zločinci.

- Tko više, tko manje, naravno. Inače im je teško da se izvuku iz kolotečine, a da kako ne mogu pristati da ostanu u kolotečini, i opet po samoj svojoj prirodi, čak mislim i da ne smiju. Ukratko, vidite da tu i nema zasad ničeg osobito novoga. Toje već tisuću puta tiskano i pročitano. A što se tiče moje podjele ljudi na obične i neobične, slažem se da je ta podjela donekle proizvoljna, ali ja ne inzistiram na točnim brojkama. Ja vjerujem samo u svoju glavnu misao. A to je upravo misao da se ljudi, po prirodnom zakonu, općenito dijele na dvije vrste: na nižu (obične), to jest, da tako kažem, na materijal koji služi jedino razmnožavanju sebi sličnih, i na one prave ljude, to jest one koji imaju dar ili sposobnost da u svojoj sredini izreknu novu riječ. Dakako da ima bezbroj podvrsta, ali te se dvije osnovne vrste prilično jasno razlikuju: prvu vrstu, to jest materijal, čine, općenito govoreći, ljudi koji su po svojoj naravi konzervativni, pristojni, žive u pokornosti i rado se pokoravaju. Oni, po mom mišljenju, i moraju biti pokorni zato što su za to predodredeni, i to njih nimalo ne ponizuje. Oni pak iz druge vrste svi krše zakon, to su rušioci ili su bar skloni rušenju, svaki prema svojim sposobnostima. Zločini su tih ljudi, dakako, relativni i različiti; ponajčešće zahtijevaju, u vrlo raznolikim iskazima, da se sruši ovo današnje u ime nečega boljeg. Ali, ako takav čovjek treba,radi svoje ideje, da prekorači preko leša, zagazi u krv, on može sam sebi i svojoj duši, po mom mišljenju, odobriti takav korak, ovisno doduše o ideji i njenim razmjerima, to valja dobro upamtiti. Samo u tom smislu govorim ja usvom članku o njihovu pravu na zločin. (Sjećate se da smo i pošli od pravnog pitanja.)

/.. ./

Sve, sve muke tog naklapanja podnio sam, Sonja, i htio sam ih skinuti sa vrata, poželio sam, Sonja, da ubijem bez kazuistike, da ubijem zbog sebe, samo zbog sebe! Čak ni sebe nisam htio o tome obmanjivati! Nisam ubio zbog toga da pomognem majci -koješta! Nisam ubio ni zbog toga da se domognem sredstava i vlasti pa da postanem dobrotvor čovječanstva! Jednostavno sam ubio; zbog sebe sam ubio, samo zbog sebe: a bih li ikad postao nečiji dobrotvor ili bih do kraja života, kao pauk, lovio sve oko sebe u paučinu i svima im pio krv, to mi je u onom trenutku zacijelo bilo sasvim svejedno!... I, što je najvažnije, nisu meni novci bili potrebni, Sonja, kad sam ubio; nisu mi toliko bili potrebni novci koliko nešto drugo... Sve ja to sad dobro znam... Shvati me, kad bih opet išao tim istim putem, možda se nikad više ne bih latio ubojstva. Nešto sam drugo morao doznati, nešto me drugo guralo naprijed: morao sam doznati, i to što prije doznati, jesam li gnjida kao i svi, ili sam čovjek? Hoću li moći preskočiti zapreku ili neću? Hoću li se odvažiti da se sagnem i uzmem ili neću? Jesam li puzav stvor ili imam pravo ...

**Upute**

Svoj školski esej oblikujte kao zaokruženu cjelinu s uvodom, razradom i zaključkom.

Pazite da Vaš školski esej bude pravopisno i gramatički točan.

Sve smjernice morate uvrstiti u svoj školski esej.

Redoslijed ponuđenih smjernica ne obvezuje Vas u oblikovanju školskoga eseja.

**Smjernice za pisanje školskoga eseja**

Raskoljnikov svoju filozofiju o pravednosti i poštivanju zakona suprotstavlja nepravdi sustava prema kojoj lihvari postaju sve bogatiji, a siromašni još siromašniji. U tome smislu vodi polemiku s policijskim inspektorom Porfirijem te dijeli ljude na „obične“ i „neobične“. Svakoj od tih skupina pridaje određene osobine.

- Koje osobine pridaje „običnim“, a koje „neobičnim“ ljudima?

- Je li takvo njegovo razmišljanje etično?

- Koje probleme uočavate u Raskoljnikovljevu shvaćanju pravednosti?

- Opravdavaju li veliki ciljevi žrtvovanje tzv. malih ljudi?

- Iskažite vlastiti stav prema etičkim pitanjima koja se mogu otvoriti iz te polemike.

- Nameću li „neobični“ ljudi svoju volju da bi zaista pomogli drugim ljudima ili to čine samo zbog sebe? Što o tome kaže Raskoljnikov u razgovoru sa Sonjom?

**🡺** Izradite plan pisanja eseja.

**Napomene**

**https://s3-eu-central-1.amazonaws.com/hr-ncvvo-www-s3static/wp-content/uploads/2017/10/02133946/HRVATSKI-2018.pdf**

|  |
| --- |
| **Pribor**  Obvezatan pribor za pisanje obaju dijelova ispita iz Hrvatskoga jezika jest kemijska olovka kojom se piše plavom ili crnom bojom.  **Posebne situacije u vrednovanju**  Školski esej neće se vrednovati:  – ako se pristupnik nepristojno izražava  – ako pristupnik nije napisao tekst u obliku školskoga eseja  – ako pristupnik crta, ilustrira na listu za školski esej  – ako pristupnik nije odgovorio na zadani zadatak (promašena tema)  – ako ima nedovoljan broj riječi (školski esej treba imati najmanje 400 riječi, a dopušteno je  odstupanje 10 % od donje granice broja riječi)  – ako je rukopis potpuno nečitak  – ako je napisan velikim tiskanim slovima. |